Jytte Wittrock (S), 2002-11-15:
Som det allerede fremgår, er vi i Socialdemokratiet meget utilfredse med og kede af, at resultatet blev, som det blev, og at det blev et smalt forlig.
Vi mener sagtens, at det kunne være blevet meget bedre, men at det havde krævet mere tid og også en reel vilje, lyst og tålmodighed fra ministerens side.
Resultatet er for dårligt, for hvad er det reelt, det handler om?
Det er reelt et salg af TV 2 for enhver pris.
Det er klart, at man kan stå og sige, at man venter på, hvad undersøgelsen siger, men der er også klart et ønske om, at der skal sælges.
Det er en liberalisering til gavn for de kommercielle kræfter, en lempelse af reklameområderne til gavn for primært erhvervslivet, det er dårligere vilkår for græsrødderne, og sidst, men ikke mindst er der ingen garanti for, at det bliver bedre for lyttere og seere på indholdssiden. Vi har brug for i medierne at få et sted, hvor holdninger og meninger mødes og brydes og i vid udstrækning også formes frit, et sted, hvor vi kan komme til orde, et sted, hvor vi kan møde dansk kultur og kunst, uanset hvor vi bor, et sted, hvor vi kan møde kvalitetsunderholdning, som ikke skal drives alene af jagten på penge.
Vi vil ikke have indholdstomme programmer, revolverjournalistik og reklamer i overflod.
Selv om vi bliver bombarderet med utallige udenlandske kanaler, er det interessant, at danske seere primært vælger Danmarks Radio og TV 2, når der bydes på kvalitets-tv, når der satses på god drama og god nyhedsformidling.
Hvorfor slippe TV 2 løs til den store mediekoncentration, vi i øvrigt ser på markedet?
Vi forstår ikke initiativet med TV 2.
Vi synes, det er problematisk.
Hvorfor risikere at ødelægge noget, som danske seere er tilfredse med?
Det er tydeligvis mere af ideologiske grunde end af indholdsmæssige og programmæssige årsager, at man vil have stationen privatiseret.
Hvad er ambitionerne på indholdssiden for TV 2
, når der allerede i dette lovforslag reduceres på public service-kravene?
Og som fru Bodil Kornbek sagde, hvor meget yderligere vil aftalepartierne slække på public service-kravene for at give en eventuel køber så liberale vilkår som muligt?
Det udredningsarbejde, der er sat i gang, virker på os en smule useriøst, bl.a. set i lyset af den voldsomme reaktion, der kom efter udtalelser fra ledelsen.
Det virker højst mærkværdigt, at ikke alle bidrag og spørgsmål i en sådan fase er relevante.
Det kan da umuligt være sådan, at kun de svar, ministeren ønsker, er legale, at kun udtalelser, som er ubetinget positive over for privatiseringen, er legale.
At regeringen tilsyneladende også allerede er begyndt at indregne indtægten af et salg, før udredningsarbejdet er tilendebragt, vidner ikke om meget hjerteblod i processen, snarere at det er et nødvendigt onde, hvor facit er givet på forhånd.
Det er også en tanke værd, at den afgørende ændring her ikke har været udsat for voldsom debat i medierne.
Med en reel beslutning om, at TV 2 skal privatiseres, er det så meget mere vigtigt, at man har et stærkt DR.
Er det så det, der er udsigt til?
Er det det, der sker reelt, eller svækker man DR i bare ivrighed og ideologisk liberal kamp?
Den drastiske ændring med at udlicitere 21 pct. af produktionen synes vi ikke peger i den retning.
Det kan ikke tolkes, som om man vil forbedre rammerne for DR til at udfylde public service-kravene.
At Danmarks Radios bestyrelse fremover skal have det overordnede programansvar,
har vi været inde på.
Det synes jeg bestemt heller ikke, selv om jeg har fået nogle svar,
er et skridt i den retning, hvor det kunne styrke DR.
Lokal-tv har lovforslaget givet forbedrede vilkår, men det har det ikke på græsrodssiden.
Når man placerer vinduerne før kl. 15, så det er afhængigt af, om man har en video, om man overhovedet kan få glæde af det. Lytter- og seerdialogen har trange vilkår.
Programråd og amtsprogramråd er nedlagt, og intet er trådt i stedet for.
Der står godt nok, at man i forbindelse med public service-kontrakten med Danmarks Radio skal have fastsat en dialog med befolkningen, herunder lytter- og seerorganisationerne.
Kan kulturministeren løfte sløret for, hvordan han har tænkt sig det, og hvordan denne dialog også skal etableres i forbindelse med TV 2?
At de to nye radiokanaler skal sælges på auktion - den femte kun med krav om nyhedsformidling, og den sjette helt uden nogen krav - forstår vi ikke, for hvad får vi, der lytter til radioen, ud af den handel?